《升天行》
清代·陈德正

神仙不可学，性命夙所同。云天莽辽阔，嘘吸元相通。

落地遂沦隔，仰视空梦梦。安知青云秘，不出元胎中。

晶晶白日上，霭霭金银宫。天衢洞豁达，飞观交玲珑。

正气良有田，踵息绵无穷。坱虚括元化，倪动分鸿濛。

飘飖载营魄，云壁开重重。银河泛清浅，下指扶桑红。

共触熟为折，娲鍊孰为功。杜之閟朕兆，恢之弥穹窿。

谷神谅斯在，何事从赤松。

作者简介：陈德正，字醇叔，号葛城，安州人。雍正庚戌进士，授吏部主事，历官陕西按察使。有《葛城诗稿》。